CELEX: 52018PC0862
Language: lv
Date: 2019-01-07
Title: Priekšlikums PADOMES LĒMUMS par nostāju, kas Narkotisko vielu komisijas sešdesmit otrajā sesijā jāieņem Eiropas Savienības vārdā par vielu iekļaušanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām

EIROPAS KOMISIJA
            Briselē, 7.1.2019
            COM(2018) 862 final
            2018/0437(NLE)
            Priekšlikums
            PADOMES LĒMUMS
            par nostāju, kas Narkotisko vielu komisijas sešdesmit otrajā sesijā jāieņem Eiropas Savienības vārdā par vielu iekļaušanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA PRIEKŠMETS
            
            
               Šis priekšlikums attiecas uz lēmumu, ar ko nosaka nostāju, kas Narkotisko vielu komisijas 62. sesijā jāieņem Eiropas Savienības vārdā par vielu iekļaušanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām.
            
            
               2.PRIEKŠLIKUMA KONTEKSTS
            
            
               2.1. ANO 1961. gada Vienotā konvencija par narkotiskajām vielām, kas grozīta ar 1972. gada protokolu, un ANO 1971. gada Konvencija par psihotropajām vielām
            
            
               Apvienoto Nāciju Organizācijas (ANO) 1961. gada Vienotajai konvencijai par narkotiskajām vielām, kas grozīta ar 1972. gada protokolu (“Konvencija par narkotiskajām vielām”)
                  1
               , mērķis ir starptautiski saskaņotas rīcības ceļā apkarot narkomāniju. Pastāv divi iejaukšanās un kontroles veidi, kas viens otru papildina. Pirmkārt, tās nolūks ir ierobežot narkotisko vielu glabāšanu, lietošanu, tirdzniecību, izplatīšanu, importu, eksportu, izgatavošanu un ražošanu, atļaujot to tikai medicīniskiem un zinātniskiem mērķiem. Otrkārt, starptautiskas sadarbības ietvaros, kuras nolūks ir kavēt un atturēt narkotisko vielu tirgotājus, tiek apkarota nelegāla narkotisku vielu tirdzniecība.
            
            
               ANO 1971. gada Konvencija par psihotropajām vielām (“Konvencija par psihotropajām vielām”)
                  2
                izveido starptautisku sistēmu psihotropo vielu kontrolei. Tas tika darīts, reaģējot uz narkotisko vielu dažādošanos un izplatīšanos, un ar to tika ieviesti kontroles pasākumi attiecībā uz virkni sintētisku narkotisko vielu atbilstīgi to potenciālam novest pie narkomānijas, no vienas puses, un to ārstnieciskajai vērtībai, no otras puses.
            
            
               Visas ES dalībvalstis ir Konvencijas par narkotiskajām vielām un Konvencijas par psihotropajām vielām puses. Eiropas Savienība nav minēto konvenciju puse. 
            
            
               2.2.Narkotisko vielu komisija 
            
            
               Narkotisko vielu komisija (CND) ir ANO Ekonomikas un sociālo lietu padomes (ECOSOC) komisija, un tās funkcijas un pilnvaras citustarp ir izklāstītas Konvencijā par narkotiskajām vielām un Konvencijā par psihotropajām vielām. Tajā ietilpst 53 ANO dalībvalstis, ko ievēlējusi ECOSOC. Pašlaik 11 dalībvalstis ir CND locekles ar tiesībām balsot
                  3
               . Savienībai Narkotisko vielu komisijā ir novērotājas statuss. 
            
            
               2.3.Plānotais Narkotisko vielu komisijas akts
            
            
               CND, pamatojoties uz ieteikumiem, kurus sniedz Pasaules Veselības organizācijas (PVO), ko konsultē tās ekspertu komiteja narkotiku atkarības jautājumos, regulāri groza vielu sarakstu, kas pievienots Konvencijai par narkotiskajām vielām un Konvencijai par psihotropajām vielām. 
            
            
               PVO 2018. gada 7. decembrī ieteica ANO ģenerālsekretāram
                  4
                konvenciju sarakstos iekļaut 10 vielas, ko bija kritiski izvērtējusi PVO ekspertu komiteja narkotiku atkarības jautājumos. Pārējās vielas, ko bija izvērtējusi PVO ekspertu komiteja narkotiku atkarības jautājumos, netiks ieteikts iekļaut sarakstos. 
            
            
               CND sešdesmit otrajā sesijā, kas notiks Vīnē 2019. gada 18.–22. martā, pieņems lēmumus par šo 10 vielu iekļaušanu sarakstos, kas pievienoti Konvencijai par narkotiskajām vielām un Konvencijai par psihotropajām vielām. 
            
            
               3.NOSTĀJA, KAS JĀIEŅEM SAVIENĪBAS VĀRDĀ
            
            
               Izmaiņas sarakstos, kas pievienoti Konvencijai par narkotiskajām vielām un Konvencijai par psihotropajām vielām, tieši ietekmē narkotisko vielu kontroles sfērā pieņemto Savienības tiesību aktu darbības jomu visās dalībvalstīs. Padomes 2004. gada 25. oktobra Pamatlēmuma 2004/757/TI, ar ko paredz minimuma noteikumus par noziedzīgu darbību pazīmēm un sodiem narkotisko vielu nelikumīgas tirdzniecības jomā
                  5
               , 1. panta 1. punkta a) apakšpunktā noteikts, ka pamatlēmumā “narkotiskā viela” ir viela, uz kuru attiecas Konvencija par narkotiskajām vielām vai Konvencija par psihotropajām vielām, un ikviena no pamatlēmuma pielikumā uzskaitītajām vielām. Tāpēc Padomes Pamatlēmums 2004/757/TI attiecas uz vielām, kas uzskaitītas sarakstos, kuri pievienoti Konvencijai par narkotiskajām vielām un Konvencijai par psihotropajām vielām. Tātad jebkādas izmaiņas sarakstos, kas pievienoti minētajām konvencijām, tieši ietekmē kopīgos ES noteikumus un maina to darbības jomu LESD 3. panta 2. punkta nozīmē. Nav svarīgi, vai minētajai vielai jau tiek piemēroti Savienības mēroga kontroles pasākumi, pamatojoties uz Padomes Lēmumu 2005/387/TI
                  6
               .
            
            
               No tām 10 vielām, kuras ir kritiski izvērtējusi PVO ekspertu komiteja narkotiku atkarības jautājumos un kuras ir ieteikts iekļaut sarakstos, tikai uz četrām vielām — ADB-CHMINACA
                  7
               , CUMYL-4CN-BINACA
                  8
               , metoksiacetilfentanilu un ciklopropilfentanilu
                  9
                — visā Savienībā jau attiecas kontroles pasākumi. Uz pārējām vielām visā Savienībā vēl neattiecas kontroles pasākumi.
            
            
               Komisijas priekšlikumā ES kopējās nostājas projektam ierosināts atbalstīt PVO ieteikumus, jo tie atbilst pašreizējām zinātnes atziņām. Attiecībā uz jaunajām psihoaktīvajām vielām šo vielu iekļaušanu abu konvenciju sarakstos pamato arī informācija, kas pieejama Eiropas Narkotiku un narkomānijas uzraudzības centra (EMCDDA) Eiropas jauno narkotisko vielu datubāzē. 
            
            
               Kad CND tiek lūgta pieņemt lēmumu par vielu iekļaušanu sarakstos, ir nepieciešams, lai dalībvalstis sagatavotos CND sanāksmei, Padomē panākot kopēju nostāju. Dalībvalstīm, kas pašlaik ir CND locekles, šajā komisijā kopīgi rīkojoties Savienības interesēs, būtu jāpauž šī nostāja, ņemot vērā ierobežojumus, kas saistīti ar Savienības novērotājas statusu. Savienībai, kas nav Konvencijas par narkotiskajām vielām un Konvencijas par psihotropajām vielām puse, nav tiesību balsot CND.
            
         
         
            
               Tādēļ Komisija iesniedz priekšlikumu kopējai nostājai, kas jāieņem Eiropas Savienības vārdā CND sešdesmit otrajā sesijā par vielu iekļaušanu sarakstos, kas pievienoti Konvencijai par narkotiskajām vielām un Konvencijai par psihotropajām vielām. Šī ir trešā reize, kad Komisija iesniedz šādu kopējas ES nostājas projektu — pirms tam tādas tika apstiprinātas CND sanāksmei 2017. un 2018. gada martā
                  10
               . Padome ir apstiprinājusi kopējas nostājas
                  11
               , kas ļāva Eiropas Savienībai iepriekšējās CND sanāksmēs paust vienotu viedokli par vielu iekļaušanu starptautiskajos sarakstos, jo dalībvalstis, kas ir CND locekles, balsojumā atbalstīja to, ka saskaņā ar apstiprināto vienoto nostāju vielas iekļauj sarakstos.
            
            
               4.JURIDISKAIS PAMATS
            
            
               4.1.Procesuālais juridiskais pamats
            
            
               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.
            
            
               LESD 218. panta 9. punktu piemēro neatkarīgi no tā, vai Savienība ir attiecīgās struktūras vai nolīguma dalībniece. CND ir “ar nolīgumu izveidota struktūra” minētā panta nozīmē, jo tā ir struktūra, kurai uzticēti konkrēti uzdevumi saskaņā ar Konvenciju par narkotiskajām vielām un Konvenciju par psihotropajām vielām. 
            
            
               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  12
               .
            
            
               CND lēmumi par vielu iekļaušanu sarakstos ir “lēmumi ar juridiskām sekām” LESD 218. panta 9. punkta nozīmē. Saskaņā ar Konvenciju par narkotiskajām vielām un Konvenciju par psihotropajām vielām CND lēmumi automātiski kļūst saistoši, ja viena no pusēm noteiktajā termiņā lēmumu nav nosūtījusi pārskatīšanai ECOSOC
                  13
               . ECOSOC lēmumi šajā jautājumā ir galīgi. Arī CND lēmumiem par vielu iekļaušanu sarakstos ir juridiskas sekas attiecībā uz ES tiesību sistēmu saskaņā ar Savienības tiesību aktiem, proti, Padomes Pamatlēmumu 2004/757/TI. Izmaiņas Konvencijas par narkotiskajām vielām un Konvencijas par psihotropajām vielām sarakstos tieši ietekmē šā ES tiesību instrumenta darbības jomu.
            
            
               4.2.Materiālais juridiskais pamats
            
            
               Plānotā akta galvenais mērķis un saturs attiecas uz narkotisko vielu nelegālo tirdzniecību.
            
            
               Tādējādi ierosinātā lēmuma materiālais juridiskais pamats ir Līguma par Eiropas Savienības darbību (LESD) 83. panta 1. punkts, kas nelegālu narkotiku tirdzniecību nosaka par vienu no noziegumiem ar pārrobežu dimensiju un pilnvaro Eiropas Parlamentu un Padomi paredzēt noteikumu minimumu noziedzīgu nodarījumu un sankciju definēšanai nelegālas narkotiku tirdzniecības jomā. 
            
            
               4.3.Valstu atšķirīgās nostājas
            
            
               Saskaņā ar 10. panta 4. punktu 36. protokolā par pārejas noteikumiem, kas pievienots Līgumiem, Apvienotā Karaliste ir paziņojusi, ka neatzīst Komisijas un Tiesas pilnvaras saistībā ar tiem tiesību aktiem par policijas un tiesu iestāžu sadarbību krimināllietās, kuri pieņemti pirms Lisabonas līguma stāšanās spēkā. Tāpēc no 2014. gada 1. decembra Padomes Pamatlēmumu 2004/757/TI vairs nepiemēro Apvienotajai Karalistei
                  14
               . 
            
            
               Tā kā CND lēmumi par vielu iekļaušanu sarakstos neietekmē tos kopīgos noteikumus nelegālās narkotiku tirdzniecības jomā, kuri ir saistoši Apvienotajai Karalistei, tad Apvienotā Karaliste nepiedalās tā Padomes lēmuma pieņemšanā, ar ko nosaka nostāju, kura jāapstiprina Savienības vārdā, pieņemot šādus lēmumus par vielu iekļaušanu sarakstos. 
            
            
               Dānijai ir saistošs Padomes Pamatlēmums 2004/757/TI, kuru piemēro līdz 2018. gada 22. novembrim un kura 1. pantā ir noteikts, ka “narkotiskā viela” ir ikviena no vielām, uz kurām attiecas vai nu Konvencija par narkotiskajām vielām, vai Konvencija par psihotropajām vielām. 
            
            
               Tā kā CND lēmumi par vielu iekļaušanu sarakstos ietekmē tos kopīgos noteikumus nelegālās narkotiku tirdzniecības jomā, kuri ir saistoši Dānijai, tad Dānija piedalās tā Padomes lēmuma pieņemšanā, ar ko nosaka nostāju, kura jāapstiprina Savienības vārdā, pieņemot šādus lēmumus par vielu iekļaušanu sarakstā.
            
            
               4.4.Secinājumi
            
            
               Šā priekšlikuma juridiskais pamats ir Līguma par Eiropas Savienības darbību (LESD) 83. panta 1. punkts saistībā ar tā 218. panta 9. punktu.
            
            
               5.IETEKME UZ BUDŽETU
            
            
               Priekšlikums neietekmē budžetu.
            
            
               2018/0437 (NLE)
            
         
         
            
               Priekšlikums
            
            
               PADOMES LĒMUMS
            
            
               par nostāju, kas Narkotisko vielu komisijas sešdesmit otrajā sesijā jāieņem Eiropas Savienības vārdā par vielu iekļaušanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 83. panta 1. punktu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Apvienoto Nāciju Organizācijas (ANO) 1961. gada Vienotā konvencija par narkotiskajām vielām, kas grozīta ar 1972. gada protokolu
                  15
                (“Konvencija par narkotiskajām vielām”), stājās spēkā 1975. gada 8. augustā. 
            
            
               (2)Ievērojot Konvencijas par narkotiskajām vielām 3. pantu, Narkotisko vielu komisija var lemt par vielu iekļaušanu minētās konvencijas sarakstos. Izmaiņas sarakstos tā var veikt tikai saskaņā ar Pasaules Veselības organizācijas (PVO) ieteikumiem, taču tā var arī nolemt, ka PVO ieteiktās izmaiņas neveiks.
            
            
               (3)ANO 1971. gada Konvencija par psihotropajām vielām (“Konvencija par psihotropajām vielām”)
                  16
                stājās spēkā 1976. gada 16. augustā.
            
            
               (4)Ievērojot Konvencijas par psihotropajām vielām 2. pantu, Narkotisko vielu komisija, pamatojoties uz PVO ieteikumiem, var lemt par vielu iekļaušanu minētās konvencijas sarakstos vai svītrošanu no tiem. Tai ir plaša rīcības brīvība ņemt vērā ekonomiskos, sociālos, juridiskos, administratīvos un citus faktorus, taču tā nevar rīkoties patvaļīgi. 
            
            
               (5)Izmaiņas abu konvenciju sarakstos tieši ietekmē narkotisko vielu kontroles sfērā pieņemto Savienības tiesību aktu darbības jomu. Padomes Pamatlēmums 2004/757/TI
                  17
                attiecas uz vielām, kas uzskaitītas sarakstos, kuri pievienoti Konvencijai par narkotiskajām vielām un Konvencijai par psihotropajām vielām. Tātad jebkādas izmaiņas sarakstos, kas pievienoti minētajām konvencijām, tieši ietekmē kopīgos Savienības noteikumus un maina to darbības jomu Līguma par Eiropas Savienības darbību (LESD) 3. panta 2. panta nozīmē.
            
            
               (6)Narkotisko vielu komisijai tās sešdesmit otrajā sesijā 2019. gada 12.–22. martā Vīnē jāpieņem lēmumi par 10 jaunu vielu iekļaušanu ANO konvenciju sarakstos. 
            
            
               (7)Savienība nav attiecīgo ANO konvenciju puse. Tai ir novērotājas statuss Narkotisko vielu komisijā, kuras locekles ar tiesībām balsot pašlaik ir vienpadsmit dalībvalstis. Tāpēc ir nepieciešams, lai Padome pilnvarotu dalībvalstis paust Savienības nostāju par vielu iekļaušanu sarakstos, kas pievienoti Konvencijai par narkotiskajām vielām un Konvencijai par psihotropajām vielām, jo lēmumi par jaunu vielu iekļaušanu konvenciju sarakstos ir Savienības ekskluzīvā kompetencē. 
            
            
               (8)PVO ir ieteikusi iekļaut piecas jaunas vielas Konvencijas par narkotiskajām vielām I sarakstā un piecas jaunas vielas Konvencijas par psihotropajām vielām II sarakstā
                  18
               . 
            
            
               (9)Novērtējums, ko veikusi PVO ekspertu komiteja narkotiku atkarības jautājumos (“ekspertu komiteja”), liecina, ka ADB-FUBINACA (ķīmiskais nosaukums: N-(1-amino-3,3-dimetil-1-oksobutān-2-il)-1-(4-fluorobenzil)-1H-indazol-3-karboksamīds) ir sintētisks kanabinoīdu receptoru agonists, kura iedarbība ir līdzīga kā tetrahidrokanabinolam (THC), kas ir galvenais marihuānas psihoaktīvās iedarbības izraisītājs. Vielai ADB-FUBINACA nav ārstniecisku pielietojumu, un par to nav saņemta zāļu tirdzniecības atļauja. Pastāv pietiekami pierādījumi, ka vielu ADB-FUBINACA lieto vai var lietot nelabvēlīgi un ka tā var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka vielu ADB-FUBINACA iekļaut Konvencijas par psihotropajām vielām II sarakstā.
            
            
               (10)Eiropas Narkotiku un narkomānijas uzraudzības centrs (EMCDDA) uzrauga vielu ADB-FUBINACA kā jaunu psihoaktīvu vielu atbilstīgi Eiropas Parlamenta un Padomes Regulas (EK) Nr. 1920/2006
                  19
                noteikumiem. Viela ADB-FUBINACA ir konstatēta 19 dalībvalstīs, un vismaz desmit dalībvalstīs tai noteikti kontroles pasākumi. Tā tiek saistīta ar vismaz diviem nāves gadījumiem un četriem akūtas intoksikācijas gadījumiem, un uz to ir attiecināts ar sabiedrības veselību saistītais brīdinājums Eiropas Savienības agrīnās brīdināšanas sistēmā.
            
            
               (11)Tāpēc dalībvalstīm būtu jāieņem nostāja iekļaut ADB-FUBINACA Konvencijas par psihotropajām vielām II sarakstā.
            
            
               (12)Novērtējums, ko veikusi PVO ekspertu komiteja, liecina, ka FUB-AMB (dēvēts arī par MMB-FUBINACA jeb AMB-FUBINACA; ķīmiskais nosaukums: metil-(2S)-2-[[1-[(4-fluorfenil)metil]indazol-3-karbonil]amino]-3-metilbutanoāts; metil-2-(1-(4-fluorbenzil)-1H-indazol-3-karboksamīd)-3-metilbutanoāts) ir sintētisks kanabinoīdu receptoru agonists, kura iedarbība ir līdzīga kā THC, kas ir galvenais marihuānas psihoaktīvās iedarbības izraisītājs. Vielai FUB-AMB nav ārstniecisku pielietojumu, un par to nav saņemta zāļu tirdzniecības atļauja. Pastāv pietiekami pierādījumi, ka vielu FUB-AMB lieto vai var lietot nelabvēlīgi un ka tā var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka vielu FUB-AMB iekļaut Konvencijas par psihotropajām vielām II sarakstā.
            
            
               (13)EMCDDA uzrauga vielu FUB-AMB kā jaunu psihoaktīvu vielu atbilstīgi Regulas (EK) Nr. 1920/2006 noteikumiem. Viela FUB-AMB ir konstatēta 23 dalībvalstīs, un vismaz četrās dalībvalstīs tai noteikti kontroles pasākumi. Tā tiek saistīta ar vismaz diviem nāves gadījumiem un diviem akūtas intoksikācijas gadījumiem
            
         
         
            
               (14)Tāpēc dalībvalstīm būtu jāieņem nostāja iekļaut FUB-AMB Konvencijas par psihotropajām vielām II sarakstā.
            
            
               (15)Novērtējums, ko veikusi PVO ekspertu komiteja, liecina, ka ADB-CHMINACA (ķīmiskais nosaukums: N-[(2S)-1-amino-3,3-dimetil-1-oksobutān-2-il]-1-(cikloheksilmetil)indazol-3-carboksamīds; N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīds) ir sintētisks kanabinoīdu receptoru agonists, kura iedarbība ir līdzīga kā THC, kas ir galvenais marihuānas psihoaktīvās iedarbības izraisītājs. Vielai ADB-CHMINACA nav ārstniecisku pielietojumu, un par to nav saņemta zāļu tirdzniecības atļauja. Pastāv pietiekami pierādījumi, ka vielu ADB-CHMINACA lieto vai var lietot nelabvēlīgi un ka tā var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka vielu ADB-CHMINACA iekļaut Konvencijas par psihotropajām vielām II sarakstā.
            
            
               (16)Ar Padomes Īstenošanas lēmumu (ES) 2018/747
                  20
                vielai ADB-CHMINACA Savienības līmenī jau ir noteikti kontroles pasākumi.
            
            
               (17)Tāpēc dalībvalstīm būtu jāieņem nostāja iekļaut ADB-CHMINACA Konvencijas par psihotropajām vielām II sarakstā.
            
            
               (18)Novērtējums, ko veikusi PVO ekspertu komiteja, liecina, ka CUMYL-4CN-BINACA (ķīmiskais nosaukums: 1-(4-cianobutil)-N-(1-metil-1-feniletil)-1H-indazol-3-karboksamīds) ir sintētisks kanabinoīdu receptoru agonists, kura iedarbība ir līdzīga kā THC, kas ir galvenais marihuānas psihoaktīvās iedarbības izraisītājs. Vielai CUMYL-4CN-BINACA nav ārstniecisku pielietojumu, un par to nav saņemta zāļu tirdzniecības atļauja. Pastāv pietiekami pierādījumi, ka vielu CUMYL-4CN-BINACA lieto vai var lietot nelabvēlīgi un ka tā var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka vielu CUMYL-4CN-BINACA iekļaut Konvencijas par psihotropajām vielām II sarakstā.
            
            
               (19)Ar Padomes Īstenošanas lēmumu (ES) 2018/748
                  21
                vielai CUMYL-4CN-BINACA Savienības līmenī jau ir noteikti kontroles pasākumi.
            
            
               (20)Tāpēc dalībvalstīm būtu jāieņem nostāja iekļaut CUMYL-4CN-BINACA Konvencijas par psihotropajām vielām II sarakstā.
            
            
               (21)Novērtējums, ko veikusi PVO ekspertu komiteja, liecina, ka ciklopropilfentanils (ķīmiskais nosaukums: N-fenil-N-[1-(2-feniletil)piperidīn-4-il]ciklopropānkarboksamīds) ir sintētisks opioīds un pēc struktūras tas ir līdzīgs fentanilam — kontrolējamai vielai, ko plaši pielieto medicīnā vispārējai anestēzijai ķirurģijā un atsāpināšanai. Nav reģistrētu datu par ciklopropilfentanila ārstniecisku pielietojumu, un tā lietošanas rezultātā ir iestājusies nāve. Pastāv pietiekami pierādījumi, ka ciklopropilfentanilu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka ciklopropilfentanilu iekļaut Konvencijas par narkotiskajām vielām I sarakstā. 
            
            
               (22)Ar Padomes Īstenošanas lēmumu (ES) 2018/1463
                  22
                ciklopropilfentanilam Savienības līmenī jau ir noteikti kontroles pasākumi.
            
            
               (23)Tāpēc dalībvalstīm būtu jāieņem nostāja iekļaut ciklopropilfentanilu Konvencijas par narkotiskajām vielām I sarakstā.
            
            
               (24)Novērtējums, ko veikusi PVO ekspertu komiteja, liecina, ka methoksiacetilfentanils (ķīmiskais nosaukums: 2-metoksi-N-(1-fenetyilpiperidīn-4-il)-N-fenilacetamīds) ir sintētisks opioīds un pēc struktūras tas ir līdzīgs fentanilam — kontrolējamai vielai, ko plaši pielieto medicīnā vispārējai anestēzijai ķirurģijā un atsāpināšanai. Nav reģistrētu datu par metoksiacetilfentanila ārstniecisku pielietojumu, un tā lietošanas rezultātā ir iestājusies nāve. Pastāv pietiekami pierādījumi, ka metoksiacetilfentanilu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka metoksiacetilfentanilu iekļaut Konvencijas par narkotiskajām vielām I sarakstā. 
            
            
               (25)Ar Padomes Īstenošanas lēmumu (ES) 2018/1463 metoksiacetilfentanilam Savienības līmenī jau ir noteikti kontroles pasākumi.
            
            
               (26)Tāpēc dalībvalstīm būtu jāieņem nostāja iekļaut metoksiacetilfentanilu Konvencijas par narkotiskajām vielām I sarakstā.
            
            
               (27)Novērtējums, ko veikusi PVO ekspertu komiteja, liecina, ka orto-fluorfentanils (ķīmiskais nosaukums: N-(2-fluorfenil)-N-[1-(2-feniletil)-4-piperidīnil]-propanamīds) ir sintētisks opioīds un pēc struktūras tas ir līdzīgs fentanilam — kontrolējamai vielai, ko plaši pielieto medicīnā vispārējai anestēzijai ķirurģijā un atsāpināšanai. Nav reģistrētu datu par orto-fluorfentanila ārstniecisku pielietojumu, un tā lietošanas rezultātā ir iestājusies nāve. Pastāv pietiekami pierādījumi, ka orto-fluorfentanilu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka orto-fluorfentanilu iekļaut Konvencijas par narkotiskajām vielām I sarakstā.
            
            
               (28)EMCDDA uzrauga orto-fluorfentanilu kā jaunu psihoaktīvu vielu atbilstīgi Regulas (EK) Nr. 1920/2006 noteikumiem. Orto-fluorfentanils ir konstatēts piecās dalībvalstīs, un vismaz četrās dalībvalstīs tam noteikti kontroles pasākumi. Tas tiek saistīts ar vismaz četriem nāves gadījumiem un diviem akūtas intoksikācijas gadījumiem
            
            
               (29)Tāpēc dalībvalstīm būtu jāieņem nostāja iekļaut orto-fluorfentanilu Konvencijas par narkotiskajām vielām I sarakstā.
            
            
               (30)Novērtējums, ko veikusi PVO ekspertu komiteja, liecina, ka p-fluor-butirilfentanils (dēvēts arī par 4-fluor-butirfentanilu jeb 4F-BF; ķīmiskais nosaukums: N-(4-fluorfenil)-N-[1-(2-feniletil)piperidīn-4-il]butānamīds) ir sintētisks opioīds un pēc struktūras tas ir līdzīgs fentanilam — kontrolējamai vielai, ko plaši pielieto medicīnā vispārējai anestēzijai ķirurģijā un atsāpināšanai. p-fluor-butirilfentanilu iespējams pārveidot par tā izomēru p-fluor-izobutirilfentanilu, kas iekļauts Konvencijas par narkotiskajām vielām I sarakstā. Nav reģistrētu datu par p-fluor-butirilfentanila ārstniecisku pielietojumu, un tā lietošanas rezultātā ir iestājusies nāve. Pastāv pietiekami pierādījumi, ka p-fluor-butirilfentanilu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka p-fluor-butirilfentanilu iekļaut Konvencijas par narkotiskajām vielām I sarakstā.
            
            
               (31)EMCDDA uzrauga p-fluor-butirilfentanilu kā jaunu psihoaktīvu vielu atbilstīgi Regulas (EK) Nr. 1920/2006 noteikumiem (ar nosaukumu 4-fluor-butirfentanils / 4F-B). p-fluor-butirilfentanils ir konstatēts septiņās dalībvalstīs, un vismaz septiņās dalībvalstīs tam noteikti kontroles pasākumi. Tas tiek atklāti pārdots tirgū. Tas tiek saistīts ar vismaz trim nāves gadījumiem.
            
            
               (32)Tāpēc dalībvalstīm būtu jāieņem nostāja iekļaut p-fluor-butirilfentanilu Konvencijas par narkotiskajām vielām I sarakstā.
            
            
               (33)Novērtējums, ko veikusi PVO ekspertu komiteja, liecina, ka p-metoksi-butirilfentanils (ķīmiskais nosaukums: N-(4-metoksifenil)-N-[1-(2-feniletil)piperidīn-4-il]butānamīds) ir sintētisks opioīds un pēc struktūras tas ir līdzīgs fentanilam — kontrolējamai vielai, ko plaši pielieto medicīnā vispārējai anestēzijai ķirurģijā un atsāpināšanai. Nav reģistrētu datu par p-metoksi-butirilfentanila ārstniecisku pielietojumu, un tā lietošanas rezultātā ir iestājusies nāve. Pastāv pietiekami pierādījumi, ka p-metoksi-butirilfentanilu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka p-metoksi-butirilfentanilu iekļaut Konvencijas par narkotiskajām vielām I sarakstā.
            
         
         
            
               (34)EMCDDA uzrauga p-metoksi-butirilfentanilu kā jaunu psihoaktīvu vielu atbilstīgi Regulas (EK) Nr. 1920/2006 noteikumiem (ar nosaukumu 4-metoksibutirfentanils / 4-MeO-BF). p-metoksi-butirilfentanils ir konstatēts divās dalībvalstīs, un vismaz četrās dalībvalstīs tam noteikti kontroles pasākumi. Tas tiek atklāti pārdots tirgū. Tas tiek saistīts ar vismaz diviem nāves gadījumiem.
            
            
               (35)Tāpēc dalībvalstīm būtu jāieņem nostāja iekļaut p-metoksi-butirilfentanilu Konvencijas par narkotiskajām vielām I sarakstā.
            
            
               (36)Novērtējums, ko veikusi PVO ekspertu komiteja, liecina, ka N-etilnorpentilons (ķīmiskais nosaukums: 1-(2H-1,3-benzodioksol-5-il)-2-(etilamino)pentān-1-ons) ir sintētisks katinons. N-etilnorpentilonam nav ārstniecisku pielietojumu, un par to nav saņemta zāļu tirdzniecības atļauja. Konfiscētais N-etilnorpentilons ir bijis pieejams pulvera, kristālu un tablešu veidā. Ir bijuši gadījumi, kad šī narkotiskā viela ir slepus pārdota kā ecstasy/MDMA
                  23
               . Pastāv pietiekami pierādījumi, ka N-etilnorpentilonu lieto vai var lietot nelabvēlīgi un ka tas var kļūt par sabiedrības veselības un sociālo problēmu, tāpēc ir pamatoti šai vielai piemērot starptautisku kontroli. Tādējādi PVO iesaka N-etilnorpentilonu iekļaut Konvencijas par psihotropajām vielām II sarakstā.
            
            
               (37)EMCDDA uzrauga N-etilnorpentilonu kā jaunu psihoaktīvu vielu atbilstīgi Regulas (EK) Nr. 1920/2006 noteikumiem (ar nosaukumu efilons). N-etilnorpentilons ir konstatēts 24 dalībvalstīs, un vismaz sešās dalībvalstīs tam noteikti kontroles pasākumi. Tas tiek atklāti pārdots tirgū, kā arī maisījumos ar MDMA, kokaīnu un ketamīnu. Tas tiek saistīts ar vismaz septiņiem nāves gadījumiem un septiņiem akūtas intoksikācijas gadījumiem
            
            
               (38)Tāpēc dalībvalstīm būtu jāieņem nostāja iekļaut N-etilnorpentilonu Konvencijas par psihotropajām vielām II sarakstā.
            
            
               (39)Ir lietderīgi noteikt nostāju, kas Savienības vārdā jāieņem Narkotisko vielu komisijā, jo lēmumi par 10 vielu iekļaušanu dažādos sarakstos varēs būtiski ietekmēt Savienības tiesību aktu saturu, proti, Pamatlēmumu 2004/757/TI.
            
            
               (40)Savienības nostāju, rīkojoties kopīgi, pauž dalībvalstis, kas ir Narkotisko vielu komisijas locekles.
            
            
               (41)Pamatlēmums 2004/757/TI ir saistošs Dānijai, un tādēļ tā piedalās šā lēmuma pieņemšanā un piemērošanā.
            
            
               (42)Pamatlēmums 2004/757/TI ar grozījumiem ir saistošs Īrijai, un tādēļ tā piedalās šā lēmuma pieņemšanā un piemērošanā.
            
            
               (43)Pamatlēmums 2004/757/TI ar grozījumiem nav saistošs Apvienotajai Karalistei, un tādēļ tā nepiedalās šā lēmuma pieņemšanā, un šis lēmums tai nav saistošs un nav jāpiemēro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nostāja, kas dalībvalstīm Savienības vārdā ir jāieņem Narkotisko vielu komisijā tās sešdesmit otrajā sesijā 2018. gada 18.–22. martā, kad minētā struktūra tiek sasaukta, lai pieņemtu lēmumus par vielu iekļaušanu sarakstos, kas pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām, ir izklāstīta pielikumā.
            
            
               2. pants
            
            
               Lēmuma 1. pantā minēto nostāju, rīkojoties kopīgi, pauž dalībvalstis, kas ir Narkotisko vielu komisijas locekles.
            
            
               3. pants 
            
            
               Šis lēmums ir adresēts dalībvalstīm saskaņā ar Līgumiem.
            
            
            
               Briselē,
            
            
               
                     Padomes vārdā —
               
            
         
         
            
               
                     priekšsēdētājs
               
            
         
         
            
                  
                     (1)
                  
                        United Nations Treaty Series, vol. 978, No. 14152.
               
               
                  
                     (2)
                  
                        United Nations Treaty Series, vol. 1019, No. 14956.
               
               
                  
                     (3)
                  
                        Austrija, Beļģija, Čehijas Republika, Francija, Horvātija, Itālija, Nīderlande, Slovākija, Spānija, Ungārija, Vācija.
               
               
                  
                     (4)
                  
                        Narkotisko vielu komisijas 2018. gada 7. decembrī 61. sesijā sniegtais mutiskais paziņojums.
               
               
                  
                     (5)
                  
                        OV L 335, 11.11.2004., 8. lpp., kas grozīts ar Eiropas Parlamenta un Padomes 2017. gada 15. novembra Direktīvu (ES) 2017/2103, ar ko groza Padomes Pamatlēmumu 2004/757/TI, lai narkotiskās vielas definīcijā iekļautu jaunas psihoaktīvas vielas, un atceļ Padomes Lēmumu 2005/387/TI, OV L 305, 21.11.2017., 12. lpp.
               
               
                  
                     (6)
                  
                        No 2018. gada 23. novembra ar Direktīvu (ES) 2017/2103 Padomes Lēmums 2005/387/TI ir atcelts. Visas vielas, uz kurām līdz Direktīvas (ES) 2017/2103 pieņemšanas dienai attiecās kontroles pasākumi un kriminālsodi, tika iekļautas direktīvas pielikumā, kas kļuva par pielikumu grozītajam Padomes Pamatlēmumam 2004/757/TI. Vielām, uz kurām attiecas kontroles pasākumi un kriminālsodi saskaņā ar Padomes Lēmumu 2005/387/JHA, laikā no 2017. gada novembra, kad tika pieņemts jaunais tiesību akts, līdz 2018. gada 23. novembrim, izmantojot deleģētu aktu, ko pašlaik pārbauda Eiropas Parlaments un Padome (C (2018) 8460), tiek pievienots pamatlēmuma pielikumam. 
               
               
                  
                     (7)
                  
                        Padomes Īstenošanas lēmums (ES) 2018/747 (2018. gada 14. maijs) par kontroles pasākumu piemērošanu jaunajai psihoaktīvajai vielai N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdam (ADB-CHMINACA), OV L 125, 22.5.2018., 8. lpp.
               
               
                  
                     (8)
                  
                        Padomes Īstenošanas lēmums (ES) 2018/748 (2018. gada 14. maijs) par kontroles pasākumu piemērošanu jaunajai psihoaktīvajai vielai 1-(4-cianobutil)-N-(2-fenilpropān-2-il)-1H-indazol-3-karboksamīdam (CUMYL-4CN-BINACA), OV L 125, 22.5.2018., 10. lpp.
               
               
                  
                     (9)
                  
                        Padomes Īstenošanas lēmums (ES) 2018/1463 (2018. gada 28. septembris) par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam), OV L 245, 1.10.2018., 9. lpp.
               
               
                  
                     (10)
                  
                        COM(2017) 72 final un COM(2018) 31 final. 
               
               
                  
                     (11)
                  
                        Apstiprinātas Vispārējo lietu padomē attiecīgi 2017. gada 7. martā un 2018. gada 27. februārī.
               
               
                  
                     (12)
                  
                        Tiesas spriedums, 2014. gada 7. oktobris, Vācija/Padome, Lieta C-399/12, EU:C:2014:2258, 61.–64. punkts. 
               
               
                  
                     (13)
                  
                        Konvencijas par narkotiskajām vielām 3. panta 7. punkts; Konvencijas par psihotropajām vielām 2. panta 7. punkts.
               
               
                  
                     (14)
                  
                        Sk. 29. pantu Sarakstā ar Savienības tiesību aktiem par policijas un tiesu iestāžu sadarbību krimināllietās, kurus pieņēma pirms stājās spēkā Lisabonas līgums un kurus no 2014. gada 1. decembra saskaņā ar 10. panta 4. punkta otro teikumu 36. protokolā par pārejas noteikumiem vairs nepiemēro Apvienotajai Karalistei (OV C 430, 1.12.2014., 17. lpp.).
               
               
                  
                     (15)
                  
                        United Nations Treaty Series, vol. 978, No. 14152.
               
               
                  
                     (16)
                  
                        United Nations Treaty Series, vol. 1019, No. 14956.
               
               
                  
                     (17)
                  
                        Padomes Pamatlēmums 2004/757/TI (2004. gada 25. oktobris), ar ko paredz minimuma noteikumus par noziedzīgu darbību pazīmēm un sodiem narkotisko vielu nelikumīgas tirdzniecības jomā (OV L 335, 11.11.2004., 8. lpp.).
               
               
                  
                     (18)
                  
                        Narkotisko vielu komisijas 2018 gada 7. decembrī 61. sesijā sniegtais mutiskais paziņojums.
               
               
                  
                     (19)
                  
                        Eiropas Parlamenta un Padomes Regula (EK) Nr. 1920/2006 (2006. gada 12. decembris) par Eiropas Narkotiku un narkomānijas uzraudzības centru (OV L 376, 27.12.2006., 1. lpp.).
               
               
                  
                     (20)
                  
                        Padomes Īstenošanas lēmums (ES) 2018/747 (2018. gada 14. maijs) par kontroles pasākumu piemērošanu jaunajai psihoaktīvajai vielai N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdam (ADB-CHMINACA) (OV L 125, 22.5.2018., 8. lpp.).
               
               
                  
                     (21)
                  
                        Padomes Īstenošanas lēmums (ES) 2018/748 (2018. gada 14. maijs) par kontroles pasākumu piemērošanu jaunajai psihoaktīvajai vielai 1-(4-cianobutil)-N-(2-fenilpropān-2-il)-1H-indazol-3-karboksamīdam (CUMYL-4CN-BINACA) (OV L 125, 22.5.2018., 10. lpp.).
               
               
                  
                     (22)
                  
                        Padomes Īstenošanas lēmums (ES) 2018/1463 (2018. gada 28. septembris) par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam), OV L 245, 1.10.2018., 9. lpp.
               
               
                  
                     (23)
                  
                        MDMA apzīmē 3,4-metilenedioksimetamfetamīnu, plaši pazīstamu ar nosaukumu ecstasy.
               
            
      
    ---documentbreak--- 
      
         
               EIROPAS KOMISIJA
            Briselē, 7.1.2019
            COM(2018) 862 final
            PIELIKUMS
            dokumentam
            Priekšlikums PADOMES LĒMUMS
            par nostāju, kas Narkotisko vielu komisijas sešdesmit otrajā sesijā jāieņem Eiropas Savienības vārdā par vielu iekļaušanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām
            
               
         
         
            
               PIELIKUMS
            
            
            
               Nostāja, kas dalībvalstīm, kuras ir Narkotisko vielu komisijas dalībnieces, kopīgi rīkojoties Savienības interesēs attiecībā uz izmaiņām vielu kontroles darbības jomā, jāieņem Narkotisko vielu komisijas sešdesmit otrajā sesijā 2018. gada 18. līdz 22. martā:
            
            
            
               (1)ADB-FUBINACA ir jāiekļauj Konvencijas par psihotropajām vielām II sarakstā;
            
            
               (2)FUB-AMB ir jāiekļauj Konvencijas par psihotropajām vielām II sarakstā;
            
            
               (3)ADB-CHMINACA ir jāiekļauj Konvencijas par psihotropajām vielām II sarakstā;
            
            
               (4)CUMYL-4CN-BINACA ir jāiekļauj Konvencijas par psihotropajām vielām II sarakstā;
            
            
               (5)ciklopropilfentanils ir jāiekļauj Konvencijas par narkotiskajām vielām I sarakstā; 
            
            
               (6)metoksiacetilfentanils ir jāiekļauj Konvencijas par narkotiskajām vielām I sarakstā;
            
            
               (7)orto-fluorfentanils ir jāiekļauj Konvencijas par narkotiskajām vielām I sarakstā;
            
            
               (8)p-fluor-butilrilfentanils ir jāiekļauj Konvencijas par narkotiskajām vielām I sarakstā;
            
            
               (9)p-metoksi-butirfentanils ir jāiekļauj Konvencijas par narkotiskajām vielām I sarakstā;
            
            
               (10)N-etilnorpentilons ir jāiekļauj Konvencijas par psihotropajām vielām II sarakstā.